32005R1679
L 271/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1679/2005 AL CONSILIULUI
din 6 octombrie 2005
de modificare a Regulamentului (CEE) nr. 2075/92 privind organizarea comună a pieței în sectorul tutunului brut
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European (1),
având în vedere avizul Comitetului Economic și Social European (2),
întrucât:
(1)
Titlurile I și II din Regulamentul (CEE) nr. 2075/92 al Consiliului (3) stabilesc un sistem de prime, precum și un regim de limitare a producției pentru producția de tutun.
(2)
Articolul 152 din Regulamentul (CE) nr. 1782/2003 al Consiliului (4), care instituie normele comune pentru schemele de ajutoare directe în cadrul politicii agricole comune, precum și anumite scheme de ajutor pentru agricultori prevede eliminarea titlurilor I și II din Regulamentul (CEE) nr. 2075/92 de la 1 ianuarie 2005, dar precizează că acestea se aplică în continuare în ceea ce privește recolta anului 2005. Sistemul de prime și regimul de limitare a producției prevăzute de Regulamentul (CEE) nr. 2075/92 expiră la sfârșitul recoltei anului 2005.
(3)
Prin urmare, un anumit număr de articole din Regulamentul (CEE) nr. 2075/92 devin caduce și este necesar să fie eliminate din motive de claritate juridică și de transparență.
(4)
Prin urmare, Regulamentul (CEE) nr. 2075/92 ar trebui modificat în consecință,
ADOPTĂ PREZENTUL REGULAMENT:
Articolul 1
Regulamentul (CEE) nr. 2075/92 se modifică după cum urmează:
1.
Articolul 1 se înlocuiește cu următorul text:
„Articolul 1
Organizarea comună a piețelor în sectorul tutunului brut vizează tutunurile brute sau neprelucrate și deșeurile de tutun sub incidența codului 2401 din Nomenclatura Combinată.”
2.
Articolele 2, 12, 19, 25, 26 și 27, precum și anexa se elimină.
3.
La articolul 13 alineatul (2), litera (b) se înlocuiește cu următorul text:
„(b)
acțiuni specifice de reconversie a producătorilor de tutun brut către alte culturi sau alte activități economice creatoare de locuri de muncă, precum și studii privind posibilitățile de reconversie a producătorilor de tutun brut către alte culturi sau activități.”
4.
Articolul 14 se elimină.
5.
Articolul 14a se înlocuiește cu următorul text:
„Articolul 14a
Normele de aplicare a articolului 13 se stabilesc în conformitate cu procedura prevăzută la articolul 23.”
6.
Articolul 17 se înlocuiește cu următorul text:
„Articolul 17
(1) Statele membre adoptă toate măsurile necesare pentru a controla și a asigura respectarea dispozițiilor comunitare în sectorul tutunului brut.
(2) Normele de aplicare a prezentului titlu se stabilesc în conformitate cu procedura prevăzută la articolul 23.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Articolul 1 alineatele (1), (2) și (6) se aplică de la 1 ianuarie 2006.
Cu toate acestea, dispozițiile necesare gestionării și controlului sistemului de prime se aplică în continuare în ceea ce privește recolta anului 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 6 octombrie 2005.